**Predkladacia správa**

 Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z.
a podľa čl. 31 Legislatívnych pravidiel vlády Slovenskej republiky Ministerstvo financií Slovenskej republiky predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Mariána Viskupiča, Jarmily Halgašovej a Petra Cmoreja na vydanie zákona, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov (tlač 930).

Predmetom návrhu zákona je z dôvodu zmiernenia negatívnych následkov pandémie na prevádzkovateľov hazardných hier umožniť odklad úhrady odvodov za kalendárny rok 2022 tak, že termíny úhrady odvodov, ktorých splatnosť nastala do 30. apríla 2022, sa posúvajú do konca augusta 2022, a termíny úhrady odvodov, ktorých splatnosť nastane od účinnosti tohto zákona (tejto novely zákona č. 67/2020 Z. z.) do 31. augusta 2022, sa posúvajú do konca decembra 2022.

**Stanovisko:**

Ministerstvo financií Slovenskej republiky zaujíma k predloženému poslaneckému návrhu zákona toto stanovisko:

1. Navrhované opatrenie najviac pomôže prevádzkovateľom hazardných hier prevádzkovaných v kamenných prevádzkach – v herniach a v kasínach, ktorých paušálne odvody sú splatné v apríli a v auguste bežného roka a ktorých prevádzky boli počas núdzového stavu úplne zatvorené. Odklad úhrady odvodov však bude umožnený všetkým prevádzkovateľom hazardných hier za komerčných podmienok, to znamená, že za obdobie odkladu budú povinní zaplatiť úrok podľa Oznámenia Komisie o revízii spôsobu stanovenia referenčných a diskontných sadzieb. Z tohto dôvodu by predmetným opatrením nemala byť poskytovaná štátna pomoc ani minimálna pomoc.

2. Predpokladá sa preto, že odklad úhrady odvodov využijú najmä tí prevádzkovatelia hazardných hier, ktorí mali absolútny výpadok tržieb z dôvodu zatvorenia prevádzok, v ktorých sa prevádzkujú technické zariadenia, za ktoré sa platia paušálne odvody. V prípade prevádzkovateľov hazardných hier, ktorí prevádzkujú hazardné hry, z prevádzkovania ktorých sa platia percentuálne odvody z pohyblivého základu (väčšinou z hernej istiny) totiž platí, že nižšia intenzita hrania hazardných hier automaticky znamená nižšiu úhradu odvodu, pričom platenie úroku navyše za obdobie odkladu by im zvyšovalo náklady.

3. Z pohľadu porovnania vplyvu odkladu odvodov na cash flow príjmov štátneho rozpočtu a príjmov rozpočtov obcí v priebehu roka 2022 (opatrením sa odkladajú tak odvody do štátneho rozpočtu ako aj odvody do rozpočtov obcí) je dôležité uviesť, že odklad odvodov sa z tohto pohľadu dotkne obcí v oveľa menšej miere ako štátneho rozpočtu, pretože druhá splátka paušálnych odvodov do rozpočtov obcí je aj podľa systémového zákona – zákona o hazardných hrách nastavená na koniec decembra príslušného kalendárneho roka.

4. Odklad odvodov nebude mať vplyv na rozpočet verejnej správy ani len z pohľadu cash flow na ročnej báze, pretože hraničný termín na úhradu odvodov zostáva na koniec roka 2022; výpadok príjmov z odvodov však nebude žiadny za predpokladu, že všetci prevádzkovatelia hazardných hier budú schopní uhradiť odvod v plnej výške a žiaden prevádzkovateľ hazardných hier nepodá návrh na vyhlásenie konkurzu.

5. V dôvodovej správe (osobitnej časti) k návrhu zákona je len potrebné upresniť, že doba presahujúca jeden mesiac, počas ktorej je prevádzkovateľ hazardnej hry v omeškaní s úhradou odvodu, a po uplynutí ktorej mu Úrad pre reguláciu hazardných hier môže siahnuť na finančnú zábezpeku podľa § 67 ods. 5 písm. f) prvého bodu zákona o hazardných hrách, sa začne počítať od uplynutia príslušnej lehoty na odklad úhrady odvodu podľa písmena a) a b) ustanovenej v § 30ob ods. 1 tohto zákona (tejto novely zákona č. 67/2020 Z. z.), to znamená od 1. septembra 2022, ak posunutá lehota uplynula 31. augusta 2022 a od 1. januára 2023, ak posunutá lehota uplynula 31. decembra 2022, a nie generálne od 1. januára 2023.

**Výsledok pripomienkového konania:**

Povinne pripomienkujúce subjekty nepredložili k materiálu žiadnu pripomienku.

**Záver:**

Na základe vyššie uvedených skutočností Ministerstvo financií Slovenskej republiky odporúča vláde Slovenskej republiky vysloviť súhlas s predloženým poslaneckým návrhom zákona.